《闻鹤叹》
宋代·白玉蟾

霜翎雪羽臙脂顶，玄裳翠距白玉颈。
何年乘风下太清，芝田烟暝瑶池冷。
天台山上玉京天，何似青天玉帝前。
晓云黯淡但欲唳，夜月凄凉那得眠。
君不见东海苍鱼浮吞舟，一朝失却风涛秋，
陆地蝼蚁俱逆谋。又不见南山白虎啸裂石，
一朝不得山林力，平原狸兔起图食。
如彼茅圊蝇，不知天池翔大鹏。
如彼布褌虱，不知白鸾舞空碧。
世间炎凉相渭泾，是非宠辱无限情。
彼鹤暂尔耳，自警聊自鸣。
山灵更须勤爱护，忽然鼓翅翔四溟。
上有崑崙琪花红，下有蓬山芝草青。
山头知音复能几，几人得如华与丁。
那堪九霄去，人世无此声。

作者简介：白玉蟾（1134～1229），南宋时人，祖籍福建闽清，生于海南琼州，内丹理论家。南宗的实际创立者，创始金丹派南宗，金丹派南五祖之一。生卒年待考，原名葛长庚，本姓葛，名长庚。字如晦，号琼琯，自称神霄散史，海南道人，琼山老人，武夷散人。幼聪慧，谙九经，能诗赋，长于书画，12岁时举童子科，作《织机》诗；才华横溢，著作甚丰。自幼从陈楠学丹法，嘉定五年（1212）八月秋，再遇陈楠于罗浮山，得授金丹火候诀并五雷大法。